Folketing
2007-05-02

Så håber jeg bare, at man vil dykke ned i arkiverne og erkende, at provenuberegningerne i det her lovforslag er fuldt ud konsistente med foregående provenuberegninger, bl.a. da vi havde diskussionen om sambeskatningen lige efter valget i 2005. Det, der sker her, er, at vi laver en række stramninger, ikke for udelukkende at gribe ind over for skatteplanlægning fra kapitalfondenes side, men for at gribe ind over for skatteplanlægning generelt, uanset om man er ejet af en kapitalfond eller ej. Jeg vil gerne sige, at jeg ikke har noget problem med, at man danner en kapitalfond eller en anden konstruktion for at gå ind og investere i en branche eller investere i en konkret virksomhed. Jeg synes, det er fint, at mennesker har lov til frit at vælge, om de vil investere individuelt eller i fællesskab.